[Eugenius Episcopus, servus servorum Dei, venerabili fratri H. Bisuntino Archiepiscopo, salutem et Apostolicam benedictionem. Scire te volumus quod pro execrabili et horrendo facinore, et inaudito sanctæ Roman? Ecclesiæ contemptu, quæ in dilectum filium nostrum Magistrum Osbertum, ad ignominiam beati Petri et nostram, Balmenses Monachi ausu sacrilego commiserunt, loco ipsi nomen et dignitatem Abbatiæ in perpetuum abstulimus; eumque dilecto filio nostro Petro Cluniacensi Abbati, ejusque successoribus, interventu fratrum nostrorum in Prioratum ordinandum et disponendum ex Apostolica benignitate commisimus. Ideóque per præsentia tibi scripta mandamus præcipiendo, quatinùs ad ipsius loci restaurationem, et religionis reformationem fratribus Cluniacensibus opem et consilium præbeas. Datum Parisius IV. Kalendas Junii.]